om at give Bulgarien tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

BEGRUNDELSE

I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 17. maj 2022 anmodede Bulgarien om tilladelse til indtil den 31. december 2024 at anvende en foranstaltning, der fraviger momsdirektivets artikel 287, og som giver Bulgarien mulighed for at momsfritage afgiftspligtige personer, hvis årlige omsætning ikke overstiger modværdien i national valuta af 51 130 EUR.

I overensstemmelse med momsdirektivets artikel 395, stk. 2, andet afsnit, underrettede Kommissionen ved brev af 26. juli 2022 de øvrige medlemsstater om Bulgariens anmodning. Ved brev af 27. juli 2022 meddelte Kommissionen Bulgarien, at den rådede over alle de nødvendige oplysninger for at kunne vurdere anmodningen.

1.BAGGRUND FOR FORSLAGET

•Forslagets begrundelse og formål

Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder at momsfritage afgiftspligtige personer med en årlig omsætning under et vist beløb. Momsfritagelsen indebærer, at afgiftspligtige personer ikke skal opkræve moms af leveringer og følgelig heller ikke kan fradrage indgående moms. I henhold til momsdirektivets artikel 287 kan medlemsstater, som er tiltrådt efter den 1. januar 1978, momsfritage afgiftspligtige personer, hvis årlige omsætning højst er lig med modværdien i national valuta af et bestemt beløb beregnet på grundlag af kursen på dagen for deres tiltrædelse. I henhold til momsdirektivets artikel 287, nr. 17), kan Bulgarien momsfritage afgiftspligtige personer med en årlig omsætning, der højst er lig med modværdien i national valuta af 25 600 EUR. En tilladelse til at hæve tærsklen for årlig omsætning fra 25 600 EUR til 51 130 EUR vil i høj grad forenkle den administrative byrde for de virksomheder, der kan omfattes af fritagelsen, og fremme udviklingen af sådanne små virksomheder ved at fritage dem for momsforpligtelsen i henhold til den almindelige momsordning såsom at føre momsregnskab eller indgive momsangivelser. Derudover vil indførelsen af en sådan særlig foranstaltning mindske byrden for skattemyndighederne ved at lempe kravet om forvaltning og kontrol af afgiftspligtige personer med en omsætning under tærsklen. Desuden vil disse afgiftspligtige personers overholdelse af momsforpligtelsen forbedres generelt. Den særlige foranstaltning er helt frivillig for afgiftspligtige personer. Små virksomheder, hvis omsætning ikke overstiger tærsklen, vil derfor stadig have mulighed for og ret til at anvende den almindelige momsordning. Ifølge skøn forelagt af Bulgarien vil indførelsen af den særlige foranstaltning føre til et fald i opkrævningen af momsindtægter på cirka 1 %, og den vil derfor ikke i væsentlig grad påvirke de samlede momsindtægter eller de samlede indtægter fra afgifter, der opkræves i det endelige forbrugsled. Mere specifikt rapporterede Bulgarien, at ud af 319 666 registrerede afgiftspligtige personer i 2020 havde 32 619 (dvs. 1 %) afgiftspligtige personer en årlig omsætning på mellem 25 600 EUR og 51 130 EUR og kunne have været omfattet af den særlige foranstaltning. Den særlige foranstaltning forenkler små erhvervsdrivendes forpligtelser og er i overensstemmelse med Den Europæiske Unions målsætninger for små virksomheder. I betragtning af foranstaltningens positive indvirkning i form af en mindskelse af administrative byrder for virksomheder og skattemyndighederne, uden at det har nogen større konsekvenser for de samlede momsindtægter, er det hensigtsmæssigt at give Bulgarien tilladelse til at anvende den særlige foranstaltning indtil den 31. december 2024.

•Sammenhæng med de gældende regler på samme område